**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2022. június 22-i ülésére)

**TÁRGY: A KISKŐRÖS 0324/3 HRSZ-Ú KIVETT TELEPHELY, ÚT ÉS A 0324/5 HRSZ-Ú KIVETT TELEPHELY, ÚT ÉS FÁSÍTOTT TERÜLET RENDELTETÉSŰ INGATLANOK INGYENES TULAJDONBA VÉTELE**

A Kiskőrös 0324/3 hrsz-ú kivett telephely és út rendeltetésű, 30 ha 9114 m2 alapterületű, valamint a 0324/5 hrsz-ú kivett telephely, út és fásított terület rendeltetésű, 6 ha 9481 m2 alapterületű ingatlan a Magyar Állam tulajdonát képezi.

Kiskőrös Város Önkormányzatának Polgármestere előzetesen megkereste a Honvédelmi Minisztériumot a Kiskőrösön lévő volt honvédelmi területek tulajdonba vétele tárgyában.

A Honvédelmi Minisztérium, mint az ingatlanok vagyonkezelőjének tájékoztatása szerint a 0324/1 hrsz-ú kivett állami terület I (adótorony) rendeltetésű ingatlan honvédelmi feladatok ellátásához szükséges, ezért nem kívánja elidegeníteni, a 0324/3 és a 0324/5 hrsz-ú ingatlanok azonban honvédelmi célra feleslegessé vált ingatlanok. A 0324/3 és a 0324/5 hrsz-ú ingatlan ingyenes tulajdonba adását azzal a feltétellel támogatja, amennyiben az Önkormányzat saját költségén biztosítja a 0324/1 hrsz-ú ingatlanon lévő adótorony önálló áramellátásának kiépítését. Az Önkormányzat egyeztetett a Honvédelmi Minisztériummal a 0324/1 hrsz-ú adótorony vonatkozó civil és katonai előírásoknak megfelelő villamos energia ellátásáról. Az ingyenes tulajdonba adás további feltételként került meghatározásra az is, hogy a 0324/3 hrsz-ú ingatlanra a 0324/1 hrsz-ú ingatlant illető átjárási szolgalom kerüljön bejegyzésre az ingatlan-nyilvántartásban.

A Honvédelmi Minisztérium a 0324/3 hrsz-ú ingatlan területén talaj és talajvíz szennyezettséget mérő monitoring kutakat helyezett el.

A Önkormányzat a 0324/3 hrsz-ú ingatlant a Honvédelmi Minisztérium Védelemgazdasági Hivatalával kötött ingyenes ingatlanhasználati szerződés alapján településfejlesztéssel, területrendezéssel, helyi közfoglalkoztatással összefüggő feladatai ellátására használja.

A fentiekben nevesített ingatlanok a város hosszútávú, a fenntartható fejlődést, környezetvédelmet szem előtt tartó gazdaságfejlesztési, ezzel munkahelyteremtő, foglalkoztatást növelő elképzelései megvalósításához optimális az ingatlanok elhelyezkedése, hiszen a város területén keresztülhaladó 53. sz. főút Soltvadkert, illetve Akasztó felőli bevezető szakaszának jobb oldalán helyezkednek el, így az ingatlanok megközelíthetősége főútról valósul meg, ami a beruházások megvalósításához további előnyt jelent.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja szerinti településfejlesztésen, településrendezésen túlmenően a 13. pont szerinti gazdaságszervezéssel kapcsolatos közfeladatai ellátására hivatkozva, az állami vagyonról szóló 2007. évi. CVI. törvény 36. § (2) bekezdés c) pontja alapján az Önkormányzat kezdeményezheti a Kiskőrös, 0324/3 és a 0324/5 hrsz-ú, Magyar Állam tulajdonát képező ingatlanok ingyenes tulajdonba vételét a tulajdonosi joggyakorlónál.

Az ingyenes tulajdonba vételi eljárással, valamint az ingatlan-nyilvántartásban történő átvezetéssel kapcsolatosan felmerülő valamennyi költséget az Önkormányzat visel.

Az ingyenes vagyonátruházási kérelmek tárgyában a Kormány jogosult döntést hozni. A nemzeti vagyonról szóló 2011. évi CXCVI. törvény 13. § (5) bekezdése szerint az ingyenesen tulajdonba adott ingatlanra a tulajdonba adó javára 15 éves időtartamra az ingatlan-nyilvántartásban elidegenítési tilalom kerül bejegyzésre.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2022. június 14.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. kezdeményezi és kérelmezi a Honvédelmi Minisztériumnál, mint vagyonkezelőnél, hogy Kiskőrös Város Önkormányzata a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Állam tulajdonában lévő Kiskőrös külterület 0324/3 hrsz-ú kivett telephely és út rendeltetésű, 30 ha 9114 m2 alapterületű ingatlant ingyenes önkormányzati tulajdonba vegye.
2. kezdeményezi és kérelmezi a Nemzeti Földügyi Központ, mint tulajdonosi joggyakorlónál, hogy Kiskőrös Város Önkormányzata a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Állam tulajdonában lévő Kiskőrös külterület 0324/5 hrsz-ú kivett telephely, út és fásított terület rendeltetésű, 6 ha 9481 m2 alapterületű ingatlan ingyenes önkormányzati tulajdonba adását.
3. az ingatlant Magyarország helyi önkormányzatairól szóló 2011. CLXXXIX. törvény 13. § (1) bekezdés 1. pontja szerinti településfejlesztés, településrendezés és a 13. pontja szerinti gazdaságszervezéssel és turizmussal összefüggő közfeladatainak ellátása érdekében kívánja tulajdonba venni és az ingatlan területén gazdaságfejlesztési, munkahelyteremtő beruházásokat kíván megvalósítani.
4. nyilatkozik arra vonatkozóan, hogy Kiskőrös Város Önkormányzata a 0324/1 hrsz-ú ingatlanon lévő adótoronyhoz az önálló villamos energia ellátást a Honvédelmi Minisztériummal egyeztetett civil és katonai előírásoknak megfelelően saját költségén kiépítteti.
5. kezdeményezi a 0324/3 hrsz-ú ingatlant terhelő, a 0324/1 hrsz-ú ingatlant illető átjárási szolgalom ingatlan-nyilvántartásban történő bejegyeztetését.
6. nyilatkozik arról, hogy az 1. pontban nevesített ingatlan régészeti lelőhely, a 2. pontban nevesített ingatlan nem áll *(örökségvédelmi / természetvédelmi / helyi / Natura 2000)* védettség alatt.
7. kötelezettséget vállal arra, hogy az ingyenesen tulajdonba vett ingatlanokat nem idegeníti el.
8. egyetért azzal, hogy az ingyenes tulajdonba vétel során felmerülő valamennyi költséget Kiskőrös Város Önkormányzata viselje.
9. felhatalmazza a polgármestert az ingatlanok ingyenes tulajdonba vételével összefüggő kérelmek benyújtására, az eljárások megindítására, a jognyilatkozatok megtételére, az ingyenes tulajdonba vételről szóló megállapodások aláírására, valamint a 4. pontban nevesített villamos energia ellátással összefüggő eljárás lefolytatására, az 5. pontban foglalt szolgalom alapítására.

**Felelős:** polgármester

**Határidő:** értelemszerűen